

## Szerb Köztársaság

## OKTATÁSI, TUDOMÁNYÜGYI ÉS TECHNOLÓGIAI FEJLESZTÉSI MINISZTÉRIUM

Szám: 601-03-00033/25/2021-15

Kelt: 2022. február 25.

Nemanjina, 22-26. szám

**A HELYI ÖNKORMÁNYZATOK TERÜLETÉN LÉVŐ ÁLTALÁNOS ÉS KÖZÉPISKOLÁK ISKOLAI IGAZGATÓSÁGA RÉSZÉRE**

TÁRGY: Tájékoztatás az iskolák munkáját érintő megelőző intézkedések alkalmazásának követéséért és összehangolásáért felelős Csoport döntéséről, amely az egyes helyi önkormányzatok területén lévő iskolák meghatározott oktatási modelljére vonatkozik 2022. február 28-tól.

Tisztelt Címzett!

A Szerb Köztársaság területén lévő iskolákban az oktató-nevelő munka színvonalas megszervezésének céljából a 2021/2022-es tanévben, különös tekintettel a tanulók és dolgozók egészségének védelmére, a fertőzések és fertőző betegségek terjedésének megelőzésére, valamint a tanulók oktatáshoz való jogának érvényesítésére, az iskolák munkáját érintő megelőző intézkedések alkalmazásának követéséért és összehangolásáért felelős Csoport, az iskolák által benyújtott adatok alapján, heti rendszerességgel meghatározza az egyes helyi önkormányzatok területén lévő iskolák oktatási modelljét. Ebben a folyamatban részt vesz a rendkívüli helyzetet kezelő községi, illetve városi válságtörzs, aki javaslatot tesz a megfelelő oktató-nevelő munkamodell alkalmazására, az illetékes iskolai igazgatóság közreműködése által.

A járványügyi helyzetet napi rendszerességgel figyelemmel kísérik és a mutatók és adatok alapján megfelelő döntéseket hoznak. Két alapvető elem emelhető ki, amelyek elsőbbséget élveznek, ezek pedig az oktatáshoz való jog érvényesítésének, illetve az oktató-nevelő munka folytonosságának és minőségének biztosítása, továbbá a tanulók és a foglalkoztatottak egészségének megőrzése és annak biztosítása, hogy a korábbiakhoz hasonlóan, amit az említett adatok is alátámasztanak, a színvonalas oktató-nevelő munka biztonságos környezetben valósulhasson meg.

Az iskolák munkáját érintő megelőző intézkedések alkalmazásának követéséért és összehangolásáért felelős Csoport, a 2022. február 25-én megtartott ülésén, az általános és középiskolai oktató-nevelő munka megszervezésére vonatkozó szakmai utasításokkal összhangban a 2021/2022-es tanévre vonatkozóan,

HATÁROZATOT

hoz

# A Szerb Köztársaság területén lévő valamennyi általános és középiskola, hétfőtől, 2022. február 28-tól az oktató-nevelő munkában az első modellt, azaz az oktató-nevelő munka közvetlen megvalósítását alkalmazza.

*MEGJEGYZÉS:* Ha az általános vagy középiskolában a fertőzött/elkülönítésben lévő pedagógusok távolmaradása miatt nem lehetséges a meghatározott modell szerinti folyamatos és közvetlen oktató-nevelő munka megvalósítása, az iskola igazgatójának az illetékes közegészségügyi intézethez kell fordulnia a járványügyi helyzet felmérése, valamint az illetékes iskolai igazgatósághoz a távoktatás jóváhagyása céljából, éspedig legfeljebb öt naptári nap terjedelmében. Ezen jóváhagyást az iskola igazgatója kérheti az iskola teljes munkájára vonatkozóan, csak egy váltásra, vagy külön szervezeti egységre (kihelyezett osztályra) vonatkozóan, amikor az órarend szerinti órák legalább 40%-nak megvalósítását nem lehet biztosítani.

1. **A fejlődési nehézségekkel küzdő és mozgássérült gyermekekkel foglalkozó iskolákban, valamint a zene- és balettiskolákban, továbbá a felnőttoktatást folytató iskolákban** az oktató-nevelő munka ezen iskolák sajátosságai miatt a Csapat előzőleg meghozott döntése és a Minisztérium utasításai alapján valósul meg, tiszteletben tartva a tanulók és hallgatók igényeit és legjobb érdekeit.

Az oktató-nevelő munka megszervezésére vonatkozó, előzőleg meghozott döntések továbbra is hatályban maradnak.

1. **Eljárás a tanulóknál jelentkező fertőzés esetén az iskolákban**

Azokban az esetekben, amikor a diákoknál fellép a SARS-CoV-2 vírussal való fertőzés esete, a szülő arról értesíti az iskolát.

Ha egy osztályban két vagy több fertőzött személy van, az iskolaigazgató az iskola munkáját az alábbi utasítások szerint szervezi meg:

3.1. Ha 16 vagy annál kisebb létszámú osztályról van szó, három fertőzött diák esetén, abban az osztályban 5 naptári napon keresztül át kell térni a harmadik oktató-nevelő munkamodellre.

3.2. Ha 17 vagy annál nagyobb létszámú osztályról van szó, két fertőzött diák esetén az osztályt két részre kell osztani és a tanítást a második (vegyes) modell szerint kell folytatni. Az osztályon belül kialakított csoportokban pedig a továbbiakban a 16 vagy annál kisebb létszámú osztályokra vonatkozó eljárást kell alkalmazni, illetve három új fertőzött diák esetén, abban a csoportban a harmadik modellre kell áttérni a következő öt naptári napon.

## 3.3. Ha a korábbiakban előirányzott mércék alkalmazása mellett továbbra is fennállnak azok a tényezők, amelyek a teljes váltásra vagy az egész iskolára vonatkozóan az oktatás harmadik modelljére való átállás mérlegelését indokolják, az igazgató haladéktalanul értesíti az illetékes iskolai igazgatóságot és a területileg illetékes közegészségügyi intézetet, amely felméri a helyzetet, megállapítja a járványügyi kockázatot és meghozza végleges döntését, amelyről az iskolát értesíti.

1. A felügyeleti adatok azt mutatják, hogy vannak olyan esetek, amikor a légúti fertőzés (köhögés) tüneteivel küzdő tanulók, még akkor is, ha a családban igazolt fertőzéses esetet észleltek, iskolába mennek és ugyanakkor a személyi védelmi intézkedéseket nem alkalmazzák, ezáltal megnövelve annak kockázatát, hogy megfertőzik azokat a személyeket, akikkel az iskolában és azon kívül kapcsolatba kerülnek. **Javasoljuk, hogy az iskolai igazgatóság és a tanárok szólítsák fel a szülőket arra, hogy ne küldjék iskolába a tünetekkel rendelkező gyermekeket az elkülönítés vagy karantén ideje alatt, ha a családban megerősített (pozitív) eset van.**
2. Figyelemmel a jelenlegi járványügyi helyzetre, a SARS-CoV-2 omikron változatának jellemzőire, **kötelező a védőmaszk viselése valamennyi foglalkoztatottnak, tanulónak és más személynek az iskola épületében való tartózkodás teljes időtartama alatt. A védőmaszk viselése az iskola udvarára való belépéstől az iskola udvarának elhagyásáig az iskola valamennyi foglalkoztatottja, tanulója és más személy számára kötelező. Meg kell erősíteni az általános és személyi higiéniai intézkedéseket (kézmosás és fertőtlenítés), különös tekintettel a rendszeres szellőztetésre és fertőtlenítésre minden olyan helyiségben, ahol a tanulók és az iskola foglalkoztatottjai tartózkodnak.**

Kivételesen, azon tanulók esetében, akik egészségügyi okok miatt nem viselhetnek maszkot (pl. hörgőasztma, vagy ahol egyéb indokolt egészségügyi ok áll fenn), bármely gyermekorvos, aki ismeri a gyermek egészségi állapotát és betekintéssel rendelkezik az egészségügyi dokumentációjába, erről nyilatkozhat. Ha valamelyik tanuló akadályozva van a maszk viselésében az iskolai tartózkodása alatt, ügyelni kell arra, hogy minden más tanuló és foglalkoztatott, aki az adott tanulóval közös helyiségben tartózkodik, vagy más módon érintkezik, maszkot viseljen, ezáltal csökkentve a fertőzés kockázatát. Ebben a helyzetben különösen fontos, hogy az iskola minden egyéb előírt védőintézkedést fokozottan biztosítson. Ez a kivétel a szülő kérésére és csak a mellékelt orvosi vélemény alapján alkalmazható.

1. A lefolytatott ellenőrzések alkalmával jelentős kockázatot észleltek a tanulók és a foglalkoztatottak iskolán kívüli tevékenysége során történő megfertőződést illetően, ezért **felszólítjuk és elvárjuk az iskola tanulóitól és foglalkoztatottaitól, továbbá a tanulók szüleitől a fertőzés elleni egyéni védekezési intézkedések következetes alkalmazását mind az iskolában, mind az iskolán kívül. Különösen fontos a bel- és kültéri tömeggyülekezés elkerülése, különösen akkor, ha az összejövetelek során nem alkalmazzák az előírt egyéni védelmi intézkedéseket.**
2. A Szerb Köztársaság területén lévő valamennyi általános és középiskola köteles maradéktalanul biztosítani **a kockázatcsökkentési stratégia öt kulcsfontosságú intézkedésének végrehajtását.**
3. A Szerb Köztársaság területén 2022. február 28-tól alkalmazandó oktató-nevelő munkamodellről az Oktatási, Tudományügyi és Technológiai Fejlesztési Minisztérium jóváhagyása alapján született döntés.
4. Az iskolák munkáját érintő megelőző intézkedések alkalmazásának követéséért és összehangolásáért felelős Csoport, a következő ülését 2022. március 3-án tartja meg, amikor is megvitatják a jelenlegi járványügyi helyzetet a SARS-CoV-2 járvány terjedése elleni küzdelemhez szükséges intézkedések meghozatala érdekében.

## Tisztelettel,

Branko Ružić, s.k

A KORMÁNY ELSŐ ALELNÖKE ÉS MINISZTER